عمر اکمل کے میچ فکسنگ سے متعلق اعترافی بیان پر ہلچل 
عمراکمل کے اس معاملے میں پھنسے کی اہم وجہ آئی سی سی کا ضابطہ اخلاق ہے جس کے تحت کھلاڑیوں کو ہونے والی کسی بھی پیشکش کو فوری طور پر رپورٹ کرنا ہوتا ہے جبکہ عمر اکمل نے اس حوالے سے کسی کو بھی بروقت مطلع نہیں کیا۔
اطلاعات کے مطابق پاکستان کرکٹ بورڈ کے اینٹی کرپشن یونٹ کے سربراہ کرنل (ر) اعظم نے عمر اکمل سے ڈیڑھ گھنٹے تک پوچھ گچھ کی۔ اس پوچھ گچھ کی تفصیلات کا اعلان جلد متوقع ہے۔ کراچی — پاکستانی کرکٹر عمر اکمل کی جانب سے ٹیم کے کوچ مکی آرتھر کے خلاف الزام تراشی کو ابھی کچھ ہی ماہ گزرے ہیں کہ عمراکمل ایک مرتبہ پھر میچ فکسنگ کی پیشکش سے متعلق بیان دے کر پھنس گئے ہیں۔ عمر اکمل نے گزشتہ ہفتے ایک انٹرویو میں اس بات کا اعتراف کیا تھا کہ انہیں 2015ء کے ورلڈ کپ میں میچ فکس کرنے کی پیشکش ہوئی تھی۔ ان کے اس بیان پر پاکستان کرکٹ بورڈ (پی سی بی) کا اینٹی کرپشن یونٹ حرکت میں آگیا اور پی سی بی نے اس بیان کا فوری نوٹس لیتے ہوئے عمر اکمل کو بدھ کو طلب کیا ہے۔ عمراکمل کے اس معاملے میں پھنسے کی اہم وجہ آئی سی سی کا ضابطۂ اخلاق ہے جس کے تحت کھلاڑیوں کو ہونے والی کسی بھی پیشکش کو فوری طور پر رپورٹ کرنا ہوتا ہے جبکہ عمر اکمل نے اس حوالے سے کسی کو بھی بروقت مطلع نہیں کیا تھا۔ ضابطۂ اخلاق کے تحت غلط بیانی بھی سنگین جرم شمار ہوتی ہے جس کی سزا کم از کم چھ ماہ ہے۔ پاکستانی میڈیا کے مطابق اس سے قبل کہ پی سی بی کی جانب سے جاری شوکاز نوٹس کی وضاحت کے لیے عمر اکمل بدھ کو حاضر ہوتے، وہ پیر کو خود ہی اچانک ہی پی سی بی ہیڈ کوارٹر پہنچ گئے جہاں انہیں اینٹی کرپشن یونٹ کےسوالات کا سامنا کرنا پڑا۔ اطلاعات کے مطابق پاکستان کرکٹ بورڈ کے اینٹی کرپشن یونٹ کے سربراہ کرنل (ر) اعظم نے عمر اکمل سے ڈیڑھ گھنٹے تک پوچھ گچھ کی۔ اس پوچھ گچھ کی تفصیلات کا اعلان جلد متوقع ہے۔ پاکستانی روزنامے ’جنگ‘ کی ایک رپورٹ کے مطابق یہ انٹرویو پاکستان کرکٹ بورڈ اپنے طور پر کررہا ہے جب کہ آئی سی سی کے تفتیش کار عمر اکمل سے علیحدہ انٹرویو کریں گے جس کے لیے انہیں یا تو دبئی طلب کیا جاسکتا ہے یا آئی سی سی کے تفتیش کار لاہور آکر عمر اکمل کا بیان ریکارڈ کرسکتے ہیں۔ معاملے سے متعلق کارروائی آئی سی سی اپنے ضابطۂ اخلاق کے تحت کرے گا۔ یہ معاملہ اس لحاظ سے سنگین صورتِ حال اختیار کر گیا ہے کہ عمر اکمل نے ان پیشکشوں کو رپورٹ نہیں کیا تھا اور اس وقت کے ٹیم منیجر نوید اکرم چیمہ بھی اس معاملے سے لاعلم تھے۔ عمر اکمل اس سے قبل بھی میڈیا میں غیر ذمے دارانہ بیانات دیتے رہے ہیں۔ انہوں نے چند ماہ قبل ٹیم کے کوچ مکی آرتھر کے خلاف بھی کچھ الزامات عائد کیے تھے جس پر بطور سزا انہیں 10 لاکھ روپے جرمانہ اور دو ماہ کی پابندی کا سامنا کرنا پڑا تھا۔ اب اگر وہ اس بار بھی اپنے دعوے ثابت کرنے میں ناکام رہے تو انہیں دوبارہ پابندی اور جرمانے کا سامنا ہوسکتا ہے۔